KOMISIJOS REGLAMENTAS (EB) Nr. 179/2006
2006 m. vasario 1 d.
įvedantis iš trečiųjų šalių importuojamų obuolių importo licencijų sistemą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 31 straipsnio 2 dalį,
kadangi:
(1)
Pastaruoju metu Bendrijos obuolių gamintojai atsidūrė sunkioje padėtyje, ypač dėl labai padidėjusio obuolių importo iš tam tikrų pietinio pusrutulio trečiųjų šalių.
(2)
Todėl reikėtų tobulinti obuolių importo stebėseną. Mechanizmas, pagrįstas importo licencijų išdavimu, kai pateikiamas užstatas, užtikrinantis, kad veikla, kuriai buvo pateikta importo licencijos paraiška, tikrai buvo įvykdyta, yra tinkama priemonė tokiam tikslui pasiekti.
(3)
Turėtų būti taikomas 2000 m. birželio 9 d. Komisijos reglamentas (EB) Nr. 1291/2000, nustatantis bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (2), ir 1985 m. liepos 22 d. Komisijos reglamentas (EEB) Nr. 2220/85 nustatantis bendras išsamias taisykles dėl užstatų sistemos taikymo žemės ūkio produktams (3).
(4)
Šviežių vaisių ir daržovių vadybos komitetas nepateikė nuomonės per šio komiteto pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
1. KN kodu 0808 10 80 klasifikuojamus obuolius išleidžiant į laisvą apyvartą turi būti pateikta importo licencija.
2. Reglamentas (EB) Nr. 1291/2000 taikomas importo licencijoms, išduotoms pagal šį reglamentą.
2 straipsnis
1. Importuotojai gali pateikti importo licencijos paraiškas bet kurios valstybės narės valdžios institucijoms.
Į 8 importo licencijos laukelį jos įrašo kilmės šalį ir pažymi žodį „taip“ kryželiu.
2. Kartu su paraiška importuotojai pateikia užstatą pagal Reglamento (EEB) Nr. 2220/85 III antraštinę dalį, taip užtikrindami įsipareigojimą importuoti licencijos galiojimo laikotarpiu. Šio užstato dydis yra 15 EUR už toną.
Išskyrus force majeure atvejus, jeigu importo licencijos galiojimo laikotarpiu importas nėra įvykdomas arba įvykdomas tik iš dalies, užstatas negrąžinamas arba grąžinama tik dalis užstato.
3 straipsnis
1. Importo licencijas bet kuriam pareiškėjui valstybė narė išduoda nedelsdama ir nepriklausomai nuo jo įsisteigimo vietos Bendrijoje.
Į 8 importo licencijos laukelį įrašoma kilmės šalis, o žodis „taip“ pažymimas kryželiu.
2. Importo licencijos galioja tris mėnesius.
Importo licencijos galioja tik prekėms, importuojamoms iš nurodytos kilmės šalies.
4 straipsnis
Valstybės narės ne vėliau kaip kiekvieną trečiadienį 12 val. (Briuselio laiku), praneša Komisijai apie obuolių kiekius, suskirstytus pagal kilmės trečiąją šalį, kuriems praėjusią savaitę buvo išduotos importo licencijos.
Šie kiekiai perduodami Komisijos nurodyta elektronine sistema.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2006 m. vasario 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 1 d.